Na temelju članaka 48. i 73. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 129/08, 36/09, 150/11, 144/12, 19/13, 137/15, 123/17, 98/19, 144/20, 17/25) i članaka 60. i 120. Statuta Grada Delnica („Službene novine Grada Delnica“, broj 2/21, 6/25) Gradonačelnik Grada Delnica donio je 

ODLUKU O IZDAVANJU SLUŽBENOG GLASILA GRADA DELNICA
Članak 1.

Ovom se Odlukom uređuje izdavanje službenog glasila Grada Delnica, način izdavanja te sastav i obveze uredništva.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

Članak 2.

Naziv službenog glasila Grada Delnica je "Službene novine Grada Delnica" (u daljnjem tekstu: "Službene novine").

Članak 3.

U "Službenim novinama" objavljuju se opći akti koji sukladno zakonskim propisima moraju biti objavljeni u službenom glasilu, odluke i drugi akti Gradskog vijeća i Gradonačelnika za koje Gradsko vijeće ili Gradonačelnik odrede da se objave te ostali akti čije je objavljivanje obvezno prema zakonu, podzakonskim aktima ili aktima koje je donijelo Gradsko vijeće.

Članak 4.

Uređivanje i izdavanje, sadržajnu koncepciju i druga pitanja od značaja za objavljivanje akata iz članka 3. ove Odluke prati, razmatra i usmjerava Glavni urednik "Službenih novina".

Glavni urednik "Službenih novina" je službenik kojem je u opisu poslova obrada, lektura, korektura te objava akata Grada u službenom listu.
Članak 5.

"Službene novine" se u pravilu izdaju nakon svake sjednice Gradskog vijeća.

Akti koje donosi Gradsko vijeće objavljuju se u pravilu u prvom narednom broju "Službenih novina" koji se izdaje u roku od pet (5) radna dana od dana održavanja sjednice Gradskog vijeća.

Ostali akti objavljuju se po potrebi, a o danu objave odluku donosi glavni urednik.
Članak 6.

Akti i drugi tekstovi objavljuju se u "Službenim novinama" na hrvatskom jeziku i latiničnom pismu.
Akti se objavljuju pod samostalnim rednim brojem. Zasebno se obrojčavaju odluke Gradskoga vijeća, Gradonačelnika, Upravnih odjela ili drugih donositelja akata. 

Obrojčavanje započinje rednim brojem jedan (1) i to počevši od prvog dana mandata predstavničkog, odnosno izvršnog tijela Grada Delnica, neovisno o godini u kojoj se objavljuju.

Članak 7.

"Službene novine" se objavljuju u digitalnom obliku na web stranicama Grada Delnica.

Članak 8.

Sredstva za izdavanje "Službenih novina" osiguravaju se u proračunu Grada Delnica.

Članak 9.

Stupanjem na snagu ove Odluke prestaje važiti Odluka o izdavanju službenog glasila Grada Delnica („Službene novine Primorsko-goranske županije“ broj 10/15)

Članak 10.

Ova Odluka stupa na snagu danom donošenja, a objavit će se u "Službenim novinama Grada Delnica“.

